Mit – Ženskam ni do seksa ne drži!

Zadnjič se je ena moja kolegica popolnoma razhudila nad svojim fantom, ki ji je očital, da ženskam ni nikoli do seksa. Spodaj pa neke vrste obnova najinega pogovora in zaključkov. (P.S. ženske rade seksamo;))

Smo ženske res tako zelo nezainteresirane, ko besede (in predvsem dejanja) nanesejo na seks, ali pa gre zgolj za eno od prepričanj, ki v resnici nima nobene teže?

Kolikor sem uspela v svojem življenju pogledati naokoli in spoznati ljudi, bi težko rekla, da so predvsem ženske tiste, ki jim ni do posteljnih dogodivščin. Poročene ali samske, stare ali mlade, lepe ali grde, ženske smo, prav tako kot moški, seksualna bitja!

V seksu uživamo, seks imamo rade in če verjamete ali ne, seks potrebujemo. Ravno toliko kot moški. Mogoče pa se od moških razlikujemo v tem, kaj v nas sproži željo po seksu, kdaj se nam seksa in kdaj ne.

Ženske smo precej obremenjene, to je dejstvo. Poleg službe ali otrok v vrtcu/šoli, nas doma običajno počaka še kup gospodinjskih opravil, kosilo se tudi ne skuha samo in v kolikor premoremo še mulca ali dva, ima dan definitivno premalo časa. Zato ja, včasih smo utrujene. Vseeno si težko predstavljam, kako zelo utrujena bi morala biti ženska, da ji ne bi bilo do seksa.

Je moški dovolj aktiven da jo “zrajca”?

Si pa na drugi strani lahko predstavljam prizor, ko se dedec zvali v posteljo, se nekoliko trapasto nasmehne in hoče na ta način povedati, da si te želi. Ljubček, nekdo je že davno izumil vibratorje in oprosti, otožni ali svetovno naveličani pogled pač ne prepriča mojih hormonov, da bi se kamorkoli premaknili, kaj šele, da bi si moje telo česarkoli zaželelo.

Ja, ženske smo po svoje zahtevna bitja in ne, seks ni zgolj vtikanje nečesa v nekaj, sploh ne po napornem dnevu.

Čeprav pridemo iz službe naveličane in utrujene in čeprav skačemo s krožniki po kuhinji, vam je dovoljeno, da nas opazite. Dovoljeno in celo zaželeno je, da se nas kdaj nenapovedano dotaknete, nam pritisnite poljub na vrat ali nas presenetite s kakim res toplim objemom. Vsaj zase lahko trdim da je tako, pa tudi kolegica je bila enakega mnenja.

Daj ji občutek, da je tvoja kraljica

Ženske potrebujemo občutek, da si nas želite še kako drugače kot potrebno v postelji ali tisto osebo, ki na mizo prinaša večerjo. Želimo si vedeti in čutiti, da smo privlačne, lepe, da se nas z veseljem dotikate, da si nas želite.

Sploh, če smo dlje časa v zvezi, moški vse prehitro postanejo ‘zadovoljni’ z dano situacijo. Nobenih igric zapeljevanja ni več, nobenih mimobežnih dotikov, nagajivih pogledov in ukradenih poljubov. Moški nas je osvojil, pripeljal domov in zdaj je srečen. Pika. Konec zgodbe.

Čisto mogoče, da tu ali tam raste ženska, ki ji dejansko ustreza, da je zgolj prinašalka piva med nogometnimi tekmami in nekdo, ki je zadolžen za brisanje riti potencialni otročadi, a večina žensk potrebuje več. Potrebujemo željo, dotik, bližino, potrebujemo moške, ki si nas resnično želijo. Preprosto, kajne?

In prav gotovo nismo zavrte

Ženske si v svojih posteljah, kuhinjah in kopalnicah želimo sprememb in eksperimentov, želimo si novih položajev in novih igračk, želimo si – seksa. V vseh oblikah in tudi zadostnih količinah.

Zato, ko te naslednjič zgrabi, da za rojstni dan ali obletnico svoji dragi prineseš kup brisač, raje zatavaj kam drugam. Če ti je nerodno zaviti v kak sex shop, pa bejbo osreči vsaj s kakšnim seksi spodnjim perilom. Nadvse rada ga bo oblekla zate.